སྤྱི་ཚོགས་འགྱུར་བ་དང་བསྟུན་ནས་བོད་ཀྱི་སློབ་གསོའི་ལམ་ལུགས་ཀྱང་འགྱུར་བཞིན་ཡོད་ཅིང་བོད་ཀྱི་བྱིས་པའི་སློབ་གསོའང་དེ་ལས་མ་འདས།དེ་བས་བོད་ཀྱི་བྱིས་པའི་སློབ་གསོའི་ཐད་དུ་གནད་དོན་གང་མང་ཞིག་འབྱུང་ཡོད་དེ།༡སྔོན་ཆད་བོད་ཀྱི་ས་གནས་མང་བོར་སློབ་གྲྭ་མེད་ནའང་བོད་ཀྱིས་བྱིས་པའི་སློབ་གཉེར་ངག་ཐོག་ནས་མྱོང་བཞིན་ཡོད་པས་དགྲ་འདུལ་གཉེན་སྐྱོང་དང་མི་རིགས་ཀྱི་གོམས་སྲོལ་དག་རང་བཞིན་གྱིས་ལོབས་འགྲོ་ནའང་ད་ལྟ་བྱིས་པ་དག་ཆུང་དུས་ནས་ཕ་མ་དང་ཁ་བྲལ་ཏེ་སློབ་གྲྭར་སྐྱེལ་བས་སྔོན་གྱི་སློབ་གསོའི་བྱེད་ཐབས་དེར་ནུས་པ་མེད་པར་གྱུར་པ།༢བྱིས་པ་ཁྱིམ་དུ་གནས་དུས་ཀྱང་དེང་གི་དངོས་པོ་དག་དང་བྱ་བྱེད་དང་བརྙན་འཕྲིན་དང༌།གློག་བརྙན་སོགས་ཐམས་ཅད་དང་འབྲལ་དུ་མེད་པ་ཞིག་ཏུ་ཆགས་པས་བོད་རང་གི་ཐུན་མོང་མ་ཡིན་པའི་གོམས་སྲོལ་དང་རིག་གནས་སོགས་ལ་རྒྱུས་ཞན་པར་འགྱུར་བ།༣སློབ་གྲྭའི་སློབ་ཞོར་གྱི་བྱིས་པའི་ཀློག་དེབ་ཉུང་ཞིང༌།ཅུང་ཟད་ཡོད་པ་དག་ཀྱང་མི་རིགས་གཞན་པའི་སྐད་ནས་བསྒྱུར་བས་གྲོང་ཁྱེར་གྱི་བྱིས་པ་དང་རྒྱ་རིགས་ཀྱི་བྱིས་པ་ལ་དམིགས་པས་བོད་རིགས་བྱིས་པ་བོད་ཀྱི་གོམས་སྲོལ་ལ་ཆ་མེད་རྒྱུས་མེད་དུ་འགྲོ་བའི་རྐྱེན་དུ་འགྱུར་བ་སོགས་ཉེན་ཁ་ཆེ་བའི་གནས་ཚུལ་མང་བོ་འབྱུང་བཞིན་ཡོད།